SAL, ander in parlement se spervuur | Netwerk24
Deur Llewellyn Prince 30 Augustus 2016 13:02
Die Suid-Afrikaanse Lugdiens is onder beleg.
Die beleërde Suid-Afrikaanse Lugdiens (SAL) se omstrede aanstelling van BNP Capital om sy skuld van R15 miljard teen 'n koste van R250 miljoen te herstruktureer, het Dinsdag weer in die parlement ter sprake gekom.
Die feitlik bankrot lugdiens se benarde finansiële en bestuursposisie is in die parlementêre staande komitee oor bewilligings as voorbeeld gebruik van hoe swak die meeste staats- en semistaatsinstellings, wat die kern van die regering se agenda vir radikale ekonomiese transformasie uitmaak, bestuur word.
Die stand van die SAL, sowel as die Passasierspooragentskap van Suid-Afrika (Prasa), die Poskantoor, die SAUK, die Suid-Afrikaanse Agentskap vir Maatskaplike Sekerheid (Sassa), die Vergoedingsfonds en die Sentrale Energiefonds en verskeie ander is op die sitting bespreek.
Die meeste van die ondernemings is in benarde finansiële posisies, hul verkrygingsprosesse voldoen nie aan die relevante wetgewing nie en hul leierskap word in twyfel getrek.
Phelelani Dlomo, een van twee navorsers wat die staatsondernemings se huidige stand van sake vir die komitee nagevors het, het gesê die SAL se geldsake is so sleg dat dit nie sonder 'n reddingsboei van R5 miljard van die tesourie kan voortbestaan nie.
"Die probleem is dat die tesourie gewillig is om 'n waarborg hiervoor met sekere bepalings te voorsien, maar dat die SAL-leierskap nie aan die bepalings wil voldoen nie."
Dit is welbekend dat Dudu Myeni, huidige SAL-voorsitter, noue bande met pres. Jacob Zuma het.
Dlomo wou by die komitee weet wat gedoen sal word met entiteite soos die SAL omdat daar nie spesifiek vir reddingsboeie in die land se begroting begroot word nie, met die swak ekonomiese groei wat die situasie nog erger maak.
"As dié entiteite nie op hul eie voete kan staan nie, waar gaan ons die reddingsboeie vandaan kry?"
Oor BNP Capital het Dlomo gesê dit gaan ook die verstand te bowe hoe die bankrot SAL steeds R250 miljoen wil betaal aan 'n maatskappy wat nie 'n lisensie het om die lugdiens te help nie en hoe hulle aangestel is omdat daar nie 'n tender daarvoor geplaas is nie.
Die BNP Capital-kontrak is intussen gekanselleer.
Dlomo en sy kollega, Musa Zamisa, het die komitee versoek om dringend in te gryp en al die staatsondernemings opdrag te gee om voor die komitee te verskyn en die ondernemings tot verantwoording te roep om hul voortbestaan te verseker.